ការធ្វើតេស្តពិនិត្យមាត់ស្បូន៖ របៀបយក សំណាកផ្ទាល់ខ្លួនរបស់អ្នក

Introduction

ក្រដាស​ណែនាំនេះនឹងជួយអ្នកក្នុងការប្រមូលសំណាក​យោនី​ផ្ទាល់​ខ្លួនរបស់អ្នកសម្រាប់ការពិនិត្យមាត់ស្បូន។ ប្រសិនបើអ្នកមិនប្រាកដអំពី​អ្វីមួយ ឬមានសំណួរណាមួយ អ្នក​អាចនិយាយទៅកាន់អ្នកផ្តល់សេវាកម្មថែទាំសុខភាពរបស់អ្នក​បាន​។

# មុនពេលចាប់ផ្តើម

* អ្នកផ្តល់សេវាកម្មថែទាំសុខភាពរបស់អ្នក នឹងផ្តល់ឱ្យ​អ្នកនូវ​កន្លែង​ឯកជនមួយដើម្បីប្រមូល​សំណាករបស់អ្នក។ នេះអាចជាកន្លែងមួយនៅពីក្រោយរបាំង ឬក្នុងបន្ទប់ទឹក។ បន្ទាប់មកអ្នកនឹង​ទទួលបានកញ្ចប់មួយ។ នៅខាងក្នុងគឺជាតម្បារចុងសំឡីមួយ។ តម្បារចុងសំឡីរបស់អ្នកអាចមើលទៅខុសគ្នាទៅនឹង​រូបភាព​នៅ​ទីនេះ។
* មុនពេលអ្នកបើកកញ្ចប់ សូមប្រាកដថា​អ្នក​ដឹង​ថាត្រូវកាន់ចុង​តម្បារសំឡីមួយណា (ចុង Tip A) ហើយថាចុង​មួយ​ណាសម្រាប់យកសំណាក (ចុង Tip B)។ សិនបើអ្នកមិនប្រាកដថាចុងមួយណាសម្រាប់កាន់ ឬ​សម្រាប់​យក​សំណាក​នោះ សូមស្នើសុំឱវាទ​ពី​អ្នកផ្តល់សេវាកម្មថែទាំ​សុខភាព​របស់​អ្នក។
* ត្រូវប្រាកដថាដៃរបស់អ្នកស្អាត ហើយស្ងួត រៀបចំខ្លួនអ្នកនៅក្នុងទីតាំងដែលមានផាសុកភាព ហើយសម្រាត​ចុះខោស្លីប​របស់អ្នក។

# ការរៀបចំ​តម្បារចុងសំឡី

* មួលបើកគម្រប ហើយយកតម្បារចុងសំឡីចេញ​ពី​កញ្ចប់​។​
* ត្រូវប្រាកដថាកុំប៉ះចុង Tip B ដែលនឹងត្រូវ​ស៊ក​បញ្ចូល​ដើម្បី​ប្រមូលសំណាក។
* កុំដាក់សំណាកចុះ។

# ការស៊កបញ្ចូលតម្បារចុងសំឡី

* ប្រើដៃទំនេរម្ខាង​ទៀត​របស់អ្នក ដើម្បីបើក​ផ្នត់ស្បែកនៅ​ច្រក​ចូល​​យោនី​របស់អ្នក។
* ស៊កបញ្ចូលចុង Tip B ដោយថ្នមៗទៅ​ក្នុងយោនី​របស់អ្នក​ក្នុង​ជម្រៅពីរបីសង់ទីម៉ែត្រ។
* តម្បារចុង​សំឡី​អាចមានបន្ទាត់ ឬគំនូសសម្គាល់​នៅលើវា​ដែលបង្ហាញ​អ្នកពី​ជម្រៅ​ដើម្បីស៊កបញ្ចូល។

# ការយកសំណាក

* បង្វិលតម្បារចុងសំឡីដោយថ្នមៗរយៈពេល 10-30 វិនាទី (ក្នុងទិសដៅណាមួយ​ក៏​បាន)។ នេះអាច​មានអារម្មណ៍មិនស្រួលបន្តិច ប៉ុន្តែមិនគួរឈឺចាប់ទេ។

# ការរក្សាទុកសំណាក

* នៅ​កាន់ចុង Tip A ដដែល, ដក​យកតម្បារចុង​សំឡីចេញ​ពី​យោនី​របស់​អ្នកដោយថ្នមៗ។
* ដាក់តម្បារចុងសំឡីចូលទៅ​ក្នុង​កញ្ចប់វិញ ដោយដាក់ចុង Tip B ចូលជាមុន។
* មួលបិទ​គម្រប​ទៅ​វិញ។ ស្លៀកពាក់វិញ ហើយប្រគល់កញ្ចប់ទៅ​អ្នកផ្តល់សេវាកម្មថែ​ទាំសុខភាពរបស់អ្នកវិញ។

# ការផ្ញើសំណាក

* គេ​នឹង​បញ្ជូន​សំណាកទៅមន្ទីរពិសោធន៍រោគវិទ្យា ដើម្បី​ធ្វើ​តេស្ត​រកមើលវីរុស HPV។
* លទ្ធផលនៃការធ្វើតេស្តនឹងត្រូវគេផ្ញើ​ទៅ​អ្នកផ្តល់សេវាកម្មថែទាំសុខភាពរបស់អ្នក។

# ចុះប្រសិនបើ…?

* ចុះប្រសិនបើខ្ញុំបានប៉ះចុង Tip B/តម្បារចុងសំឡី ជាមួយម្រាមដៃ​របស់ខ្ញុំដោយច្រឡំ?

សូមបន្តយកសំណាក។

* ចុះប្រសិនបើខ្ញុំបានទម្លាក់ចុង Tip B/តម្បារចុងសំឡីទៅ​លើផ្ទៃ​ស្ងួត?

សូមបន្តយកសំណាក។

* ចុះប្រសិនបើខ្ញុំបានទម្លាក់ចុង Tip B/តម្បារចុងសំឡីទៅ​លើផ្ទៃ​សើម?

ប្រាប់អ្នកផ្តល់សេវាកម្មថែទាំសុខភាពរបស់អ្នកឱ្យ​​បានដឹង ហើយ​ស្នើ​សុំតម្បារចុងសំឡីថ្មីមួយទៀត។

ប្រសិនបើមាន​ការ​រក​ឃើញ​វីរុស HPV អ្នកនឹងត្រូវត្រឡប់ទៅ​ជួប​អ្នក​​ផ្តល់សេវាកម្មថែទាំសុខភាពរបស់អ្នក ដើម្បីឱ្យពួកគេប្រមូល សំណាកពីមាត់ស្បូនរបស់អ្នក ឬអ្នកអាចត្រូវគេបញ្ជូនបន្តទៅ​ជួប​គ្រូពេទ្យឯកទេសម្នាក់ដើម្បីធ្វើតេស្តបន្ថែម។

ក្រដាស​ណែនាំនេះគឺសម្រាប់គោលបំណងផ្តល់ព័ត៌មានតែ​ប៉ុណ្ណោះ។ វាអាចមានភាពខុសប្លែកគ្នាខ្លះរវាងប្រភេទនៃតម្បារចុងសំឡីប្រមូលដោយខ្លួនឯង ដែលបានបង្ហាញនៅក្នុង​ក្រដាស​ណែនាំនេះ ជាមួយនឹងតម្បារចុងសំឡីដែលប្រើដោយអ្នកផ្តល់សេវាកម្មថែទាំសុខភាព ឬមន្ទីរពិសោធន៍របស់អ្នក។ សូមនិយាយជាមួយអ្នកផ្តល់សេវាកម្មថែទាំសុខភាពរបស់អ្នក ប្រសិន​បើអ្នក​មានសំណួរណាមួយទាក់ទងនឹង ដំណើរការប្រមូល​សំណាក​ដោយ​ខ្លួនឯង។